O cameră de bord amplasată într-o mașină care se deplasa luni după amiază pe strada Bobâlna din Ploiești a surprins momentul în care doi bărbați au fost bătuți și puși la pământ de alți doi.
Deși inițial s-a crezut că altercația a venit ca urmare a unei șicanări în trafic, cercetările polițiștilor au demonstrat cu totul altceva.
Se pare că victimele agresiunii sunt doi bărbați fără adăpost, cunoscuți în zona de Sud a Ploieștiului, iar agresorii sunt doi bărbați cu vârste de 39 și 51 de ani, șoferul și pasagerul dubei albe care se vede și în înregistrarea video.
În urma audierilor, cei din urmă au declarat polițiștilor că au sărit la bătaie pe motiv că ceilalți doi, în calitate de pietoni, se deplasau pe mijlocul drumului fără motiv și au refuzat să meargă pe trotuar.
"Din primele cercetări, a reieșit faptul că între cei patru ar fi izbucnit un conflict spontan generat de faptul că cei doi bărbați identificați, care circulau cu un autovehicul, ar fi fost deranjați de faptul că ceilalți doi, în calitate de pietoni, se deplasau pe axul drumului.
Față de cei doi bărbați de 39 si 51 de ani, a fost luată măsura sancționării contravenționale conform Legii nr.61/1991.
Totodată, aceștia nu doresc să depună plângere cu privire la aspectele petrecute.
La acest moment, polițiștii continuă cercetările, în vederea stabilirii tuturor împrejurărilor în care a avut loc evenimentul și luării măsurilor legale ce se impun, în cadrul unui dosar penal deschis sub aspectul săvârșirii infracțiunii de lovirea sau alte violențe", au precizat reprezentanții Poliției Prahova pentru Observatorul Prahovean.